Rahandusministri käskkirja „Raha eraldamine Vabariigi Valitsuse reservi sihtotstarbelistest vahenditest“ eelnõu seletuskiri

Vabariigi Valitsuse sihtotstarbelisest reservist eraldatakse Sotsiaalministeeriumi valitsemisalale 274 009 eurot (konto 45, käibemaks ei lisandu) Tervise tulemusvaldkonda vanglakohtade renditeenuse tagamiseks. 

Rahastamise aluseks on riigieelarve seaduse § 58 lõige 2, kooskõlas Vabariigi Valitsuse 31. juuli 2014. a määruse nr 123 „Vabariigi Valitsuse reservist vahendite eraldamise ja eraldatud vahendite kasutamise kord“ § 1 punktiga 2 ja § 3 lõikega 3.

Tegevuste loetelu, milleks sihtotstarbelise reservi vahendeid võib kasutada vanglakohtade renditeenuse tagamiseks, kiitis Vabariigi Valitsus heaks 11. juuni 2026. a istungi otsusega. Lisavahendeid on vaja lähtuvalt Eesti Vabariigi ja Rootsi Kuningriigi vahelise Eesti Vabariigis Rootsi Kuningriigi vanglakaristuste täideviimise kokkuleppest Tartu Vanglasse karistust kandma toodavate välisriigi kinnipeetavate tervishoiuteenuste osutamise ettevalmistamiseks ja katkematu ning sujuva teenuse tagamiseks. Lisavahendite kulu kaetakse vastavalt kokkuleppes sätestatud Rootsi Kuningriigi makstavate fikseeritud tasudega. 

	Sihtotstarve
	2026. a eelarve (eurodes)

	Vanglakohtade renditeenuse tagamiseks
	274 009

	RESERVI TAOTLUS
	274 009



Vangistusseaduse § 49 lõike 3 kohaselt korraldab vanglas kinni peetavatele isikutele tervishoiuteenuste osutamist Tervisekassa. Samuti reguleerib vanglas kinni peetavale isikule tervishoiuteenuste osutamist Vabariigi Valitsuse 10. juuni 2024. a määrus nr 32 “Vanglas ja arestimajas kinni peetavale isikule tervishoiuteenuste osutamine”. Arvestades eeltoodud ja Vabariigi Valitsuse seaduse § 49 lõike 1 punkti 8 ning kooskõlas 2026. aasta riigieelarvega eraldab Sotsiaalministeerium kogu taotletava summa 274 009 eurot toetuse kasutamise lepinguga Tervisekassa eelarvesse.

Tervisekassa kasutab 274 009 eurot järgnevateks tegevusteks Tartu Vanglas:
1. 249 200 eurot kavandatakse välisriigi kinnipeetavatele isikutele tervishoiuteenuste osutamiseks vajalike meditsiiniseadmete, sh hambaraviseadmete soetamiseks, tagamaks nõuetekohane ja katkematu tervishoiuteenuse osutamine;
2. 24 809 eurot kavandatakse B- ja C-hepatiidi ravimite soetamiseks, arvestades välisriigi kinnipeetavate isikute arvu suurenemisest tulenevat eeldatavat ravivajaduse kasvu. 

Kavandatav rahastus võimaldab osutada vanglas kvaliteetseid tervishoiuteenuseid kohapeal, vähendades vajadust välisriigi kinnipeetavate isikute erakorraliseks saatmiseks väljaspool vanglat asuvatesse tervishoiuasutustesse. Erakorraliste väljaviimiste arvu vähenemine aitab säilitada ühiskonna turvalisust, vähendab julgeolekuriske ning tagab vanglateenistuse ressursside tõhusama kasutamise. Taotletavat 274 009 eurot kasutatakse sihtotstarbeliselt ning eraldatud vahendite kasutamise kohta peetakse arvestust Sotsiaalministeeriumi raamatupidamises. Sotsiaalministeerium eraldab taotletava summa 274 009 eurot Tervisekassale toetuse kasutamise lepingu alusel seadusest tulenevate ülesannete täitmiseks. Tervisekassa kasutab toetust sihtotstarbeliselt ja peab toetuse kasutamise üle detailset arvestust raamatupidamises ning esitab vahendite kasutamise kohta aruande Sotsiaalministeeriumile.
